  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Глазкарысь шаертодонъя музее выль тӥрлык вуиз. Сое «Культура» йӧскалык ӵектос улсын басьтӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Ужъюртэ тузонлэсь утись музей витринаос, ужказгазъёсты, фотоосты но печатлам арбериосты возён архив шкафъёс но стеллажъёс, «Музей» автоматизировать карем сӧзнэт, ужкагазъёсты оцифровать карон понна визуализатор басьтӥзы. « Выль тӥрлык музейын адӟытон ужез выльдыны, тодос но фонд ужъёсты умоятятыны но музей арбериосты ӟеч утьыны юрттоз. Нош оглом – куноослы тунсыко музей луыны » Лариса Науменко, Глазкар администрацилэн лулчеберетъя, спортъя но егитъёсын ужанъя управленилэн кивалтӥсез 2023-тӥ ар пумозь йӧскалык ӵектос улсын Ижкарысь Кузебай Герд нимо йӧскалык музее, Алнашысь историяя но литературая музей, Сарапулысь историяя но архитектурая но чеберлыкъя музей-заповеднике, Уваысь историяя но чеберлыкъя музей озьы ик выль тӥрлык басьтозы. Тодэ вайытом, Глазкарысь шаертодонъя музейын мультигид ужа. Тегъёс: Музей тӥрлык Технологиос Глазкар Удмуртия  